
France Dejak se je rodil 20. septembra 1925 v Dolenjih Lazih pri Ribnici kot sin Naceta in Angele, roj. Prijatelj. Imel je še tri brate in eno sestro. Umrl je 1. junija 2003.
Septembra 1943 so mladega Franceta mobilizirali partizani, a jim je kmalu ušel. Pristopil je k domobrancem in pri njih vršil službo policaja v Ljubljani, Kočevju in Ribnici.

Dejakovo poročilo o rešitvi iz množičnega groba v Kočevskem rogu in o skrivanju, ki je tej sledilo, je bilo objavljeno v dnevniku Slovenec leta 1995 pod redakcijo časnikarja Iva Žajdele. Glasi se takole:

MOJA ZGODBA

Rojen sem bil 20. septembra 1925 v Dolenjih Lazih pri Ribnici. Sem sin Angele (r. Prijatelj) in Naceta. V družini so bili še brat Nace, rojen 1922, Angela, rojena 1924, Lojze 1927, in Anton, rojen leta 1930.

Oče nam je umrl leta 1932 in odtlej nam ga je nadomestovala mama, kar zanjo ni bilo lahko. Imeli smo podeželsko gostilno, ki je bila še iz časov mojega starega očeta, leta 1937 pa je mama odprla tudi majhno trgovino z mešanim blagom.

Aprila 1941 je nastopila italijanska okupacija in avgusta naslednjega leta je bil brat Nace odpeljan v internacijo na otok Rab, od koder se je po štirih mesecih hkrati z nekaterimi vaščani vrnil domov, vendar zelo slabega zdravja.

8. septembra 1943, ob italijanski kapitulaciji, so partizani mobilizirali brata Naceta in mene. Nace je bil zajet konec oktobra nekje na Krimu in poslan v Ljubljano, kjer je vstopil v domobransko vojsko. Jaz pa sem bil v Tomšičevi brigadi in sem šel s partizani od Ribnice prek Dobrega polja in Begunj pri Cerknici ter mimo gradu Mašun proti Ilirski Bistrici.

Proti koncu oktobra, ko se je začela nemška ofenziva, smo šli nazaj proti Notranjski proti Blokam, od koder sem neko noč med pohodom pobegnil s še dvema partizanoma in se prek Loškega Potoka in Travne gore prebil domov. Vsi trije smo bili ušivi, lačni in imeli smo grižo.

Nato sem se skrival doma pred Nemci in partizani, torej pred vsakomur. Hotel sem ostati doma, kar pa ni bilo mogoče. Okoli 6. januarja 1944 so ponoči prišli partizani. Bili so dobro obveščeni, kdo je doma v naši vasi. Nabrali so okoli 30 skrivačev ter nas odpeljali v vas Kot nad Ribnico, nas na hitro zaslišali, zakaj smo pobegnili itd. Seveda sem se izgovarjal, da je bila naša enota razbita, da sem bil bolan, lačen, raztrgan in se tako napotil proti domu ... Rekli so mi, da me bodo zdaj poslali tako daleč, da ne bom več znal domov.

Naslednjo noč so nas, okoli 30 mobilizirancev, z dvema stražarjema oziroma vodičema poslali prek Male gore in Suhe krajine na Dolenjsko v vas Brezova reber, v Štajersko brigado. Tako sem spet postal partizan. Premikali smo se vsakih nekaj dni iz kraja v kraj, bili smo okrog Mirne peči, Grosuplja, Dobrega polja. Konec aprila smo bili v okolici Dobrniča in tam nas je zadela nemška ofenziva. Naša brigada se je razbila in razkropila. Jaz sem se držal v skupini okoli 15 partizanov. Krenili smo prek Krke v vas Laze. V skupini je bil tudi moj komandir. Nagovoril sem ga, rekoč, da nimam daleč do doma in da bi šel rad tja, da dobim nekaj obleke, hrane itd. Odsvetoval mi je, češ da bi bilo preveč nevarno. Dejal sem, da mi je pokrajina dobro poznana in da je samo nekaj ur hoda do doma, vrnil pa bi se že naslednji dan. Potem je privolil in dejal, da gre še sam z menoj. Hodila sva že nekaj ur, pa še nisva bila v Strugah. Hotel je vedeti, kako daleč je še, in povedal sem mu, da samo še prek Male gore in bova nad Ribnico. Ko sva prišla do dveh hiš, ki stojita na hribu nad Ribnico pri Selanu, na samotnem odmaknjenem kraju, sem se pri prvi hiši pozanimal, kakšne so razmere, a nisem dobil zadovoljivega odgovora. Povprašal sem še pri drugi in tam mi je domače dekle povedalo, da je nevarno in da lahko vsak čas pride patrola iz Ribnice. Prosil sem jo, naj bi šla k nam domov in povedala mojim domačim, kje sem, da mi prinesejo nekaj obleke, perila in nogavic, pa tudi kakšno hrano. Rekla mi je, naj ne čakava pri hiši, temveč greva malo nižje in čakava ob poti, ki pelje v našo vas. Čez kako uro je prišla najprej moja sestra, a ni nič prinesla. Povedala pa je, da gre za njo mama ter da veliko in težko nese, zato naj ji grem pomagat. Po nekaj sto metrih sem srečal mamo. Povedala mi je, da so že vsi doma od partizanov in da naj se vrnem tudi jaz. Dejal sem ji, da tokrat ne morem, ker je z menoj star partizan, moj komandir, obljubil pa sem ji, da se vrnem ob prvi priložnosti.

Sestra je medtem govorila s komandirjem nekaj sto metrov višje. Nenadoma zaslišita, da prihaja od hiš skupina ljudi. Komandir jo vpraša, kdo gre, in sestra je šla pogledat, pa kmalu pritekla nazaj, rekoč: Beži, Nemci so! Komandir se je res spustil v beg, sestra pa je pritekla k meni in mi rekla, da je komandir zbežal pred Nemci in da naj grem domov. Skril sem puško v grmovje in tudi midva sva začela bežati. V gozdu nad domačo vasjo pa mi je sestra povedala, da niso bili Nemci, temveč partizani, in da je komandirju nalašč govorila o Nemcih, da bi tako meni omogočila pobeg.

Sestra in mama sta nato odšli domov, jaz pa sem počakal, da se je znočilo in šele takrat sem se na skrivaj vrnil domov. Čez kako uro sem odšel na dom svojih starih staršev, da bi tako moj pobeg ostal prikrit.

Ostal sem tam kak teden dni, ko pa je prišla vojaška kolona iz Ljubljane, sem se ji pridružil in tako srečno prispel v Ljubljano.

Imel sem naslov našega daljnega sorodnika, ki je bil že kakih 10 let pri policiji. Šel sem do njega in on je vse uredil, da sem bil sprejet v ljubljansko policijo.

Po šesttedenskem tečaju, na katerem smo obdelali vse, kar je od nas zahtevala služba, sem bil nastavljen na policijski postaji št. 2 blizu kolodvora. Tam sem bil od junija do septembra 1944, nato sem bil premeščen v Kočevje, po nekaj mesecih pa v Ribnico, kjer sem ostal do maja 1945.

4. maja 1945 okoli 10. ure dopoldne smo iz Ribnice krenili do Velikih Lašč in tam prenočili. 5. maja sva se s kolegom s kolesi napotila nazaj proti Ribnici. Že pri vasi Breg sva naletela na zadnje domobrance, ki so zapuščali Ribnico, zato sva se tudi midva vrnila v Velike Lašče. Med potjo sem se enkrat ustavil doma, vzel nekatere stvari in se poslovil od mame, ki je ostala sama doma.

Okoli 3. ure popoldne je policija z nekaj civilisti odšla proti Ljubljani. Moj kolega je imel tam brata v skladišču v realni gimnaziji. Pri njem sva prespala. Bil je dobro poučen o razmerah in je dejal, da bomo morali zapustiti tudi Ljubljano za nekaj časa in oditi naprej prek Gorenjske na Koroško.

6. maja okoli 14. ure je naša skupina okoli 150 policistov s kolesi krenila prek Šentvida proti Kranju, kamor smo prispeli okoli 17. ure. Prespali smo v Stražišču pri Kranju, kjer je bila domobranska posadka.

7. maja smo krenili naprej proti Tržiču. Pot je bila počasna in težavna, ker je bila cesta že močno natrpana z nemškimi avtomobilskimi kolonami in civilnimi begunci. Okoli 11. ure zvečer smo prišli v Tržič in se nastanili v zapuščenih barakah med predilnico in tovarno čevljev Peko.

9. maja je iz Ljubljane in Dolenjske prihajalo čedalje več vojaštva in civilistov. Kmalu zjutraj so tudi odprli tovarno Peko, kjer se je veliko vojakov in civilistov oskrbelo s čevlji; mnogi so jih res potrebovali. Popoldne smo odšli na pot proti ljubeljskemu predoru.

Šlo je zelo počasi, ker je bila cesta natrpana z vojaštvom in civilisti. Hodili smo do 23. ure, potem pa prespali kar ob cesti. Okoli 5. ure zjutraj 10. maja smo stopili v predor; ni bil še dokončan, a je bil osvetljen z električno razsvetljavo. Na drugi strani je bila prav tako velika množica civilistov in vojakov. Ker nisem našel nobenega svojih bratov in sestre, sem se napotil nazaj skozi predor. Sam ne vem, zakaj; menda da bi našel koga svojih, kar pa je bilo v tisti množici nemogoče. Vrnil sem se na koroško stran. Predor pa zdaj ni bil več razsvetljen, ker so elektriko odklopili, zato smo si svetili z ročnimi svetilkami in avtomobilskimi lučmi. 11. maja smo počivali in spet prespali kar ob cesti.

12. maja smo nadaljevali pot in prišli v dolino pri vasi Podgora in tam prenočili na nekem travniku. 13. maja smo dosegli most na Dravi, ki so ga stražili Angleži, ter ga prekoračili, ne da bi nas kdo oviral. Na drugem bregu smo videli cele kupe orožja in tudi nam so Angleži ukazali, naj ga odložimo. Ko smo šli naprej, smo srečavali angleške tovornjake, pa tudi tovornjake partizanov. Ne eni ne drugi pa nam niso delali težav.

Tako smo prispeli v taborišče Vetrinj, kjer je že bila zbrana ogromna množica ljudi vseh narodnosti. Odkazali so nam prostor, kjer naj bi se utaborili. To so bile njive in košenice, vse lepo urejene, zdaj pa jih je zasedla množica civilistov in vojakov. Tam sem ostal do 27. maja, do svojega odhoda.

Rečeno nam je bilo, da gremo v Palmanovo v Italiji, v resnici pa so nas odpeljali v domovino, kjer nas je čakalo trpljenje, lakota, žeja, pretepanje in nato zadnja postaja – smrt v Kočevskem rogu.

PLOD ANGLEŠKE ZAHRBTNOSTI

27. maja 1945 je bilo lepo nedeljsko jutro. Vstali smo okoli 3. ure zjutraj in pospravili opremo. Dobili smo suho hrano za na pot, sladkor, škatlo biskvita in nekaj konzerv. Ko se je zdanilo, sem povedal bratoma in sestri, da odhajam s transportom v Palmanovo v Italiji, kakor nam je bilo rečeno.

Ob 8. uri zjutraj smo se (policija in tehnična četa) zbrali pri vhodu v taborišče. Naložili so nas na tovornjake in čez nekaj časa odpeljali prek Borovelj do železniške postaje Podrožca. Tam smo izstopili in se zbrali na ograjenem prostoru, kjer so nas preiskali in nam povedali, da moramo odložiti vse orožje, če ga še kdo ima.

Pripeljal je dolg vlak živinskih vagonov in začeli so nas nakladati, približno 60 mož v en vagon. V našem vagonu je bil tudi poročnik Hlebec. Vagon je ostal odprt. Potem je prišel nek Srb in dejal, da je govoril z nekim angleškim vojakom in ga vprašal, kam gremo. Anglež naj bi mu odgovoril, da gremo v Ljubljano. Srb je dejal, da hoče še enkrat ugotoviti, če to drži, mi pa naj bi na dani znak skočili z vlaka in se razbežali. Že čez pet minut se je zaslišalo nekaj strelov in vpitje in tekanje, potem pa je bilo spet vse tiho in mirno.

Angleška straža je priskočila k vlaku, zapirala vrata in potem vse močno zastražila. Medtem so pripeljali še eno skupino in jo naložili. Čez nekaj časa je vlak odpeljal skozi predor proti Jugoslaviji. Bilo je to med 10. in 11. uro dopoldne.

V Hrušici, na prvi postaji onkraj predora, se vlak ni ustavil, temveč šele na Jesenicah. Partizani so tu začeli odpirati vagone. Bili pa so večinoma južnjaki in spraševali so nas, kdo smo. Začeli so tudi pobirati ure in drugo. Po kratkem postanku so vagone spet zaprli in vlak je nadaljeval pot proti Kranju. Preden smo se odpeljali, sem videl naše angleško spremstvo stati na kolodvoru. Verjetno so se s prvim vlakom vrnili v Avstrijo.
Muke v Kranju

Vlak je vozil zelo počasi in se je na nekaterih postajah tudi ustavil, vendar za zelo kratek čas. Tako smo okoli 4. ure popoldne prispeli v Kranj. Bila je nedelja; morali smo biti napovedani, da pridemo, ker je bilo kar veliko ljudi na postaji in vso pot po Kranju do taborišča. Ljudje so nas zmerjali z vsemi mogočimi klici, kot »kurbe bele«, izdajalci, kje imate Rupnika, škofa itd. Nekateri so pljuvali na nas. Bilo je še toliko slabše, ker smo bili v prvem slovenskem transportu, poslanem s Koroške. Tam smo zadnjič videli podpolkovnika Pavleta Šturma, poveljnika ljubljanske policije (aprila je zamenjal odstavljenega Palčiča). Rekel nam je, da se zanj slabo piše, vojakom (policistom) pa se ni treba bati.

Noč smo prespali kar na prostem, vso noč pa so hodili partizani med nas in nas pretepali. Na stranišče smo hodili v skopano jamo. Vse oficirje in podoficirje so že prvo noč ločili od nas.

28. maja. Okoli 6. ure zjutraj je nekdo zavpil, naj gremo po kavo, in res so nas odgnali in dobili smo kavo, ki sicer ni bila sladka, bila pa je topla. Ker smo takrat še imeli v nahrbtnikih sladkor in biskvite, je vse skupaj kar šlo.

Kmalu nato pa so se začele preiskave in pobiranje vsega, kar smo še imeli. Najprej so pobrali denar in zlatnino, nato pa obleko in sploh vse, kar smo imeli. Poznani in neznani partizani so prihajali in nas pretepali. Bili smo jim prepuščeni in naši obiskovalci so počeli, kar so hoteli.

Enkrat popoldan smo dobili hrano; vsak je dobil okoli četrt litra brozge. Ker nismo imeli ničesar več v nahrbtnikih, smo bili odvisni samo od tega, kar so nam dali. Bilo je vsaj toplo, voda, zelje, tu in tam košček čebule; kdor je imel srečo, je dobil krompirček.

29. maja.

Bili smo še vedno na istem kraju. Dobili smo en obrok enake hrane na dan. Prišli so tudi prvi, meni znani partizani: Rusov iz Brega, Kovnikar iz Kota. Govorili so nam, da bomo vsi poslani v svoj domači okraj, kjer bomo sojeni, ker domačini najbolje vedo, kaj je kdo zagrešil oziroma s čim je kdo obremenjen. Kdor je kriv, bo obsojen, drugi pa bodo poslani na svoje domove.

Vse so nas razvrstili v skupine A, B in C. Prvi so bili mladoletni, drugi domobranci, ki so bili prej pri partizanih in so pobegnili k domobrancem; tretji pa vsi, ki niso bili pri partizanih, temveč le pri legistih in domobrancih.

30. maja popoldne so odbrali letnike 1927 in mlajše in jih namestili v barakah, kamor smo kmalu nato prišli tudi mi. Hrana je bila ena in ista, malo vode enkrat na dan. Začela se je opažati lakota in slabost. Ko si vstal, se ti je zatemnilo pred očmi in moral si se oprijeti. Ljudje so pričeli padati zaradi nezadostne hrane, vode ali pretepanja. V barako so še vedno prihajali partizani in počenjali z nami, kar se jim je zahotelo. Marsikoga so tudi odpeljali in največkrat se ni več vrnil.

31. maja. Vse kakor prejšnji dan.

1. junija so odpeljali prvo skupino, to je tiste, ki so bili le pri legistih in domobrancih, na vlak v Šentvid in nato v Kočevski Rog. Opravili so tudi formalno zaslišanje: osebni podatki, kje si služil kot domobranec, v katerih bojih si sodeloval in podobno. Vse to je tipkarica zapisovala.

2. junija. Isto.

Žeja, lakota, pretepanje v Šentvidu

3. junija okoli 2. ure popoldne smo morali z vso prtljago, kar smo je še imeli, pred barako. Bilo nas je okoli 500. Morali smo na kolodvor v Kranj. Naložili so nas na vlak in nas odpeljali prek Škofje Loke, kjer se nam je pridružilo še nekaj sto domobrancev, od tam pa v Šentvid, kamor smo prispeli zelo pozno, morda okoli 22. ali 23. ure. Natlačili so nas v kapelo, ki so jo med vojno Nemci uporabljali v svoje namene, tako kot ves Škofov zavod, partizani pa nato za zapore in mučilnico.

4. junija. Z nami so ravnali kakor s psi. Prihajali so partizani iz vseh krajev, tudi Ribničani, med njimi Šobar iz Nemške vasi (klical je imena), Tekavec, fotograf iz Ribnice, in še več drugih. Pretepali so nas in nam govorili, kakšen izvržek človeštva da smo in da bomo sojeni vsak po svojih dejanjih, in to v domačem kraju.

V Št. Vidu so nas hranili enkrat na dan s približno enako hrano, kot v Kranju, če ne še slabšo.

5. junija so nas spet zaslišali oziroma so po zapisniku iz Kranja preverjali, koliko nas je še tam. Popisoval je Šobar iz Nemške vasi in še nekdo iz Dolenje vasi, kot so povedali tisti, ki so ju poznali. Popoldne pa je prišel partizan Anton Šmalc (Camrov) iz naše vasi (Dolnji Lazi). Od njega sem izvedel, da je bil pred nekaj dnevi v naši vasi in da je videl tudi mojo mamo. Tam govorijo domobransko usmerjene ženske, da bodo domobranci prišli z Angleži kmalu nazaj, no, je dejal, in sedaj ste tukaj, ampak brez Angležev. Povedal je tudi, da je kuhar za 1.200 ljudi, za nas štiri iz naše vasi pa ni bilo drobtinice, čeprav je vedel in videl, kako smo lačni. Še hujša od lakote pa je bila žeja, zakaj niti vode nismo dobili v vsej tisti vročini. Ne drži izgovor, da tudi sami niso imeli hrane in je zato tudi nam niso mogli dati. Slovenija ima dovolj pitne vode, a za nas je ni bilo. Tudi to kaže, kako so se izživljali nad nami.

6. junija pozno zvečer so spet začeli z nekim zasliševanjem oziroma pregledovanjem. V kapelo so nagnali 5 do 10 mladih partizanov. Mi pa smo se morali postaviti po kapeli v vrsto z vso svojo kramo, kar smo je še imeli, in tako čakati, da pridemo na vrsto za tisti pregled. Tisti partizani pa so hodili oholo okrog nas in si grdo privoščili marsikatero žrtev. Po nekom, bil je že starejši, so tako mlatili, da so ga zbili na tla in še na tleh so ga mlatili, da ni več mogel vstati. Odnesli so ga ven in nismo ga več videli.

Ven na hodnik so spuščali po deset ljudi hkrati. Jaz sem prišel na vrsto ob 9. uri zjutraj naslednji dan. Ko si prišel ven, je bilo tam spet kakšnih deset pregledovalcev. Moral si pokazati, kaj imaš, izprazniti vse žepe. Če je kdo še imel kakšno vrednost, so vzeli, potem pa spet začeli mlatiti. Tam je bil vsak pretepen. Največ so pretepali z opasači; ko so se utrudili, so pa poklicali druge, nas pa so imeli na hodniku, tako da smo vse to videli. V zavihku rokava mi je uspelo skriti zlat prstan.

Okoli 12. ure so prišli zadnji domobranci na tisto pretepanje, potem so nas vse zopet namestili v kapelo.

Naprej v Kočevje

7. junija. Okrog 4. ure popoldne so nas spet nagnali na železniško postajo, na vlak, ki je odpeljal proti Ljubljani oziroma do mostu čez Grubarjev prekop. Ker je bil most porušen, smo šli čez po mostu za pešce na drugo stran in na drugi vlak. Ves čas, ko smo se raztovarjali in natovarjali, so nas pretepali. Ko smo bili vsi na vlaku, smo se odpeljali prek Grosuplja in Ribnice v Kočevje, kamor smo prispeli okoli 3. ure zjutraj.

Vedel sem, da se bomo peljali prav skozi našo vas, zato sem na kos časopisnega papirja napisal:

»Peljemo se proti Kočevju, smo lačni, oskrbite nas s hrano.« Podpisali smo se Jože Petek (Šuštarjev), Alojz Krajec iz Zapuž (naša sosednja vas) in jaz sam. Vse to sem spustil skozi režo iz vagona prav v trenutku, ko smo se peljali mimo neke hiše, najbližje železnici. Listek je našla ženska, ki je šla vsako jutro po takem nočnem transportu, ob železnici nalašč zato, ker je vedno dobila kakšne predmete, pa tudi kakšna obvestila. Listek je takoj odnesla moji mami in tako je ona izvedela, da sem v Sloveniji.

8. junija. V Kočevju smo v zaprtih vagonih in zastraženi čakali, da se je naredil dan, nato so odprli vagone in nas peljali v domobransko kasarno (Marijanišče). Med potjo sem opazil bratranca Naceta Prijatelja (Pečkovega), on pa me verjetno ni videl ali pa me ni spoznal v tisti množici domobrancev.

Dali so nam jesti; menaža je bila neko sprijeno zelje, nekaj fižolov in smrekove igle. Ker žlice sploh nisem imel, sem fižole pobral z roko, drugo pa zlil v pripravljene sode, kakor nam je bilo naročeno. Rekli so, da bo ta hrana spet skuhana in razdeljena tistim, ki pridejo za nami. Kazalo je torej, da so ves čas, vseh 10 dni, kar so pobijali v Kočevskem rogu, kuhali eno in isto hrano. Kako so bili iznajdljivi!

Od tam so nas okoli 6. ure zjutraj odpravili v Dom slepih. Med potjo smo srečavali zelo malo civilistov, pa še ti so se do nas vedli nekako pomilovalno. Verjetno so si mislili: vam vsem so šteti ne samo dnevi, ampak ure – in tako je tudi bilo.

V Domu slepih so nas namestili v pivo nadstropje. Ko smo bili vsi zgoraj, okoli 800 nas je bilo, so nas v skupinah po 20 spuščali v pritličje. Odvreči smo morali vse, kar je kdo imel. Zahtevali so vse, tudi če si imel šivanko ali odvečni gumb, denar ali karkoli. Pri komur bodo našli najmanjšo stvar, bo ustreljen. Peljali da nas bodo na zaslišanje. Ker pa sta dva iz prejšnjega transporta zaklala našega stražarja, so rekli, da nas bodo zvezali.

Med stražarji je bil tudi domačin Jože Starc iz Prigorice. Njemu sem oddal svoj srebni prstan, narejen iz italijanskega kovanca za pet lir. Prosil sem ga, naj ga da moji mami, da bo imela spomin name. Obljubil mi je, izpolnil obljube pa ni nikdar.

Zvezani z žico

V pritličju je bila neka dolga, ozka soba, tako da nas je šlo vseh 20 noter. Morali smo se obrniti, 10 na levo in 10 na desno, tako da smo vsi gledali v steno. Sredi sobe so bili celi kolači medeninaste žice, s katero se vežejo lonci. Zavihati smo si morali rokave bluz ali srajc čez komolce, dati roke na hrbet in tako so nas zvezali. Potem pa so zvezali še enemu desno in drugemu levo roko, tako da smo bili povezani v parih. Pri vezanju so si pomagali tudi s kleščami, tako, da je šlo delo hitreje in bolje. Moja leva roka je bila zvezana zelo trdo, tako, da je v prav kratkem času potemnela in omrtvela, ker kri ni več krožila. Desna pa je bila zvezana bolj človeško. Moj zvezani sotrpin je bil Jože Prelesnik (Pečkov) iz Goriče vasi.

V tem stanju so nas odgnali na prostor v pritličju, kjer smo čakali na tovornjake oziroma na odhod na morišče. Tisto čakanje je bilo zelo mučno, nekateri so bili zvezani tako trdo, da so kričali od bolečin, drugi so celo padli v omedlevico in s tem potegnili s seboj tudi svojega sozvezanca. Prosili smo vode, prosili, naj vezi razrahljajo, ker sicer naše roke ne bodo sposobne nobenega dela več. Toda ni bilo ne milosti ne vode, samo batine. Povedali so nam tudi, da rok ne bomo več potrebovali. To čakanje je trajalo okrog uro in pol, bilo pa je strašno: izstradani, žejni in pretepeni, nečloveško zvezani smo čakali kot klavna živina, kdaj bo z nami končano.

Vem, da smo nekateri mislili na svoje drage in se od njih poslavljali, vsi pa smo se tudi pripravljali za onstranstvo. Nekateri tiho, vdano, drugi bolj glasno. Nekateri so obsojali, česa vsega je zmožen človek iz samega sovraštva in maščevanja. Če smo že res obsojeni za pokol, zakaj toliko tako grdega, bolečega izživljanja nad nami? Ali bi ne bilo dovolj, da bi nas enostavno postrelili?

Na poti v smrt

Okoli 8. ure zjutraj je tik do vrat pripeljal tovornjak. Morali smo se sami natovoriti, kar ni bilo lahko. Med vrata in tovornjak so postavili zaboj, prek katerega smo morali, zvezani v parih na hrbtu, zlesti na tovornjak. Na tovornjaku samem smo morali klečati s sklonjenimi glavami. V vsakem kotu je stal po en stražar s puško in palico. Dokler smo vozili po mestu, so stražarji mirovali, ko pa smo zavili v divjino Roga, so hodili po naših hrbtih in tepli, tepli, zmerjali in vpili, da je to naš zadnji juriš.

Malo pred raztovarjanjem je tovornjak na neki čistini ob poti nekajkrat zavozil v krogu, nato pa so nas spraševali, ali vemo, kje smo. Tovornjak je nato še nekaj časa vozil naprej, nato pa zavil na levo na odprt pašnik. Bilo je dovolj prostora, da so naši trije tovornjaki lahko parkirali.

Nato smo se morali spet sami raztovoriti. Ko sva dva zvezanca prešla iz klečečega v sedeči položaj in se začela pomikati na rob tovornjaka, je partizan s kavljem pomagal, da je šlo hitreje. Ko smo še sedeli, so nam pobrali čevlje, pri čemer je partizan vezalke kar z nožem prerezal, čevlje sezul in jih vrgel na kup. Nato sva morala zvezana skočiti s tovornjaka in prehoditi še okoli 10 metrov. Tam so nas razvezali in ukazali, da se slečemo do nagega. Med slačenjem in vso pot do jame so nas partizani, ki so stali narazen nekaj metrov drug od drugega, pretepali in pretepali. Veliko fantov je že med potjo omagalo in obležalo; nekateri verjetno tudi že mrtvi, drugi polomljeni; potem so jih kar zmetali v brezno, nekaj gotovo še živih.

Ko sem se slačil, so po meni mlatili. Imel sem na sebi samo še srajco in spodnje hlače in sem prvemu ušel, potem pa padal v roke drugemu in tretjemu, vse do jame. Pot je bila posuta z grobim na novo stolčenim kamenjem, služila pa je tudi kot kažipot, kam moramo. Tako sem pritekel do brezna. Tam me je partizan vprašal, od kod sem in iz katere enote, ter dejal, da ga moram gledati v oči. Kasneje sem ugotovil, da je bil namen tega ugotoviti, kdo ima kaj zlatih zob. Tistega, ki jih je imel, so potegnili na stran in mu jih izbili. Tudi v sami jami sem videl, da so vanjo padali fantje z razbitimi glavami in čeljustmi.

Ko sem likvidatorju odgovarjal, od kod sem doma, sem zaslišal glas domačina Franceta Riglerja iz Brega: »Udari hudiča ribniškega!« Kasneje pa se je tudi sam hvalil, da je mene in še veliko drugih pospravljal v Rogu.

Ko se je partizan pripravljal na strel, sem sam skočil v jamo. Ustrelil je. Bil sem rahlo ranjen v levo stegno. Kmalu po padcu sem zaslišal glas kolega, ki mi je dejal, naj se premaknem na stran jame, če morem. Zavalil sem se na kraj in nekaj časa miroval. Zahvalil sem se Bogu, da sem še živ, toda, kaj sedaj. Ko so se mi oči privadile na temo v jami, sem opazil kolega, ki si je pripravljal nekakšno zaklonišče. Povabil me je, naj mu pomagam, da bova varna pred streli in detonacijami bomb, ki so jih občasno metali v brezno. V jamo smo padli vsi razgreti in prepoteni po vsem prestanem v zadnjih dneh, kmalu pa me je začelo zebsti, da sem šklepetal z zobmi. Slekel sem srajco nekemu mrtvecu in si jo oblekel. Malo je pomagalo, vendar ne dosti.

Jama je bila približno 15 do 20 metrov globoka in na dnu ravno tako široka. Imela je obliko storža, torej je imela na vrhu samo okoli 5 do 6 metrov premera. Prav kmalu sem opazil nekaj metrov nad seboj nekakšno skalno polico. Slekel sem eno srajco, da sem sedel nanjo. Toda polica je bila premajhna in nisem mogel ne ležati ne stati na njej. Tam sem nekaj časa prečepel, se pogovarjal z Bogom in premišljeval, kaj sedaj. Bil sem živ in vsa tista grozota, ki smo jo morali doživeti, je bila za mano. Zavedal pa sem se tudi, da ni še vsega konec. Nisem pa obupal, nekdo mi je dajal moč, zato sem bil miren in Bogu vdan.

Ves dan sem gledal, kako so mrtvi in mnogi tudi še živi padali v jamo. Klicali so: »Oče, odpusti jim, saj ne vedo, kaj delajo.« Nekateri so glasno molili, drugi najbrž potihem. Vsi še živi pa smo se čisto gotovo pripravljali na onstranstvo. Živih nas ni bilo ravno malo; lahko rečem, da je polovica žrtev še živa padla v jamo. Nekateri so živeli le nekaj časa, drugi, manj ranjeni, pa tudi več dni. Slišal sem, kako je nekdo klical svoja dva brata, Vinka in Toneta, pa ne za dolgo, kmalu je utihnil. Vse tri sem poznal.

Ne vem zakaj, a prišlo mi je na misel, da bodo po celodnevnem pobijanju spustili v jamo enega ali več likvidatorjev, ki bodo pobili vse, kar je še živega v breznu. Zato sem se umaknil in vztrajal ves dan na tisti polici; v vseh nas mladih je bila namreč želja za obstanek tako močna, da smo bili pripravljeni prestati še marsikaj, samo da preživimo.
Toda nikogar ni bilo v brezno, da bi nas postrelil. Bili smo živi v grobu in čakali, kaj bo z nami. V tistem delu brezna, kjer sem bil jaz, nas je bilo okoli 12 živih in še toliko pri moči, torej tako lahko ranjenih, da smo lahko še upali na rešitev. Držali smo se pregovora: Sam si pomagaj in Bog ti bo pomagal. Vsi smo premišljevali, kje in kako in če je sploh kaj možnosti, da bi se rešili.

Rešitev iz groba

Vsi smo se strinjali, da pomeni edino rešitev bukovo deblo, ki je verjetno ob miniranju padlo v brezno in segalo verjetno do vrha. Tam nekje, na koncu tega drevesa, smo videli rešitev.

Prvi je poskusil neki Belokranjec, mlad, močan fant. Imena se na žalost ne spominjam več, čeprav mi ga je gotovo povedal. Vsi živi smo se namreč med seboj predstavili in drug drugemu naročili sporočila za domače, če bo kdo ostal živ.

Ta Belokranjec se je pognal na tisto deblo in plezal proti vrhu. Po nekaj minutah je pridrsal nazaj in povedal, da sega deblo samo do neke višine, naprej pa je sama skala: »Ne bo šlo,« je dejal, »ne bo nam uspelo.«
Jaz sem bil vselej neverni Tomaž, zato sem jim rekel, naj mi pomagajo, da poskusim tudi jaz. Res sem prišel do konca debla in tam obstal, da se malo spočijem, morda niti minuto, le toliko, da si rečem »Bog pomagaj«, pa tudi mrtve domobrance, ki so takrat že bili pri Bogu, sem prosil, naj mi pomagajo. Pognal sem se po tistem žlebu v breznu in dosegel vrh.

Spet sem nekaj sekund počival, potem pa sem zagledal na levi strani, kakih 150 metrov od brezna okoli 15 partizanov ob ognju. Previdno sem se oddaljeval v nasprotno smer, toda čez nekaj časa sem stopil na odpadlo suho vejo, ta se je s pokom prelomila.

Partizani so se obrnili v mojo smer in nekaj jih je zakričalo: »Stoj!« Ustavil sem se, obrnjen proti njim, in čakal, kaj bo. Po nekaj minutah pa so se spet obrnili k ognju. Videli verjetno niso ničesar, ker jih je svetloba ognja oslepila, jaz pa sem jih v siju ognja videl zelo razločno. Verjetno so si mislili, da je odpadla suha veja ali pa da je tam okrog hodila kakšna žival. Nato sem še previdneje nadaljeval svojo pot stran od tega grozljivega kraja.

Sklepam, da je to bilo okrog polnoči. Kmalu nato sem nekajkrat zdrsnil v drugo, manjšo vrtačo, potem pa se je zemljišče nekako uravnalo. Šele takrat sem verjel, da sem res rešen. Zahvalil sem se Bogu in Mariji za pomoč in prosil njunega varstva še za vnaprej. Prosil pa sem tudi mrtve, naj me vodijo in spremljajo na tej težki poti.

Bila je res težavna, saj sem bil v tisti roški divjini oblečen samo v spodnje hlače. Imel sem dve srajci, eno sem slekel in si povil noge, saj so bile že po treh urah hoda od kamenja in trnja ranjene in obtolčene. Kje sem hodil, preden se je zdanilo, težko rečem; samo hodil sem naprej in pazil, da se ne vrnem na kraj, od koder sem pobegnil. Skušal sem se ustaviti in spočiti, toda zazdelo se mi je, da bo to zame nevarno, zato sem se že po četrturnem počitku spet spravil na noge. Bolela me je tudi rana in ves sem bil izčrpan, pretepen, vrsto dni brez hrane in vode, zato sem popolnoma oslabel. Želja po življenju pa je bila tako močna, da sem kljub vsem težavam vztrajal in hodil naprej, morda celo v krogu.

Ko se je zdanilo, sem zaslišal nekaj strelov, in to ne prav blizu, zato sem sklepal, da sem precej oddaljen od tistega kraja. Nadaljeval sem pot in se skušal orientirati po soncu. Kljub temu sem zašel preveč v desno in prišel do neke vasi, kjer sem videl utrdbe in bunkerje, ki so jih bili zgradili Nemci, da bi ustavili fronto, če bi se Angleži izkrcali na Jadranskem morju.

Iz nekega bunkerja sta pred menoj zbežala dva civilista. Jaz sem se ustrašil njiju, onadva pa mene. V vas si nisem upal; zavil sem bolj na levo, da sem prišel spet na greben Male gore. Ko sem bil na neki vzvišeni točki, sem opazil hrib Fridrihštajn na drugi strani Kočevja, kjer so že pred vojno imeli žičnico za spravljanje hlodov v dolino. Od samega vrha pa do nižine je bila poseka, čistina. Ker mi je bilo Kočevje znano, sem zdaj dobro vedel, kje sem.

Žeja je bila huda, lakote pa nisem več čutil. Gladil sem rosno travo in si močil ustnice, ker so bila moja usta zaradi pomanjkanja vode kakor izžgana, kakor bi požrl vrelo vodo. Nekajkrat sem naletel na nekaj gozdnih jagod; zelo so mi teknile. Enkrat samkrat sem našel v neki kolesnici malo vode in jo pil, čeravno je bila umazana. Bilo pa je je premalo, ker v Suhi krajini ni vode in studencev. Tudi srno sem nekajkrat videl, pa se me ni nič bala, pasla se je ali stala in me gledala. Menda nisem imel več duha po človeku, katerega se divja žival boji, ampak duh mrličev.

Moja velika nadlega so bile muhe in še večja mrčes, brenclji. Strjena kri na moji glavi jih je privabljala, tako da sem moral ves čas z odlomljeno, z listjem preraščeno vejo odganjati to mrčes.

Dobri ljudje

Pešačil sem po grebenu, dokler nisem prišel vzporedno z Dolenjo vasjo. Tam sem se pričel spuščati v dolino. Blizu vasi Prigorica sem v gozdu opazil nekoga, ki je kosil. Imel je tudi konja in voz in okrog 10 let starega fantiča. Nekaj časa sem ju iz grmovja opazoval; nič se mi nista zdela nevarna. Želja po vodi pa je bila močnejša od strahu. Opogumil sem se in šel do njiju ter ju poprosil za malo vode. Imela sta leseno bariglo in mi jo dala, da sem se napil. Nato me mož nagovori, kdo da sem in kam grem. Rekel sem, da prihajam iz Kočevja, da sem bil zaprt, da sem ušel in da sem doma iz Velikih Lašč. Vprašal sem ga, kako daleč je do Makoš. Tam sta dve hiši, za kateri sem vedel že od prej; tam so živeli dobri in zanesljivi ljudje, tako da bi se jim lahko zaupal. Povedal mi je, da ni več daleč, da naj na poti zavijem na desno in bom kmalu tam. Popil sem še malo vode in odšel naprej.

Na križišču sem zavil na desno, toda po dolgi hoji še nisem prišel do tistih hiš. Takrat sem zaslišal ropot voza in sem se skril v grmovje ter čakal, kdo prihaja. Bila sta ista dva z naloženim senom. Ko sta se peljala mimo, sem videl, da je zadaj na vozu privezana ista barigla z vodo. Šel sem za vozom in spet začel piti. Toda čim več sem pil, tem večjo žejo sem čutil. Voda mi je zašla v sapnik in začel sem kašljati. Voznik me je seveda slišal, ustavil je voz in vprašal, kdo je zadaj? Jaz sem medtem že odskočil v grmovje ob poti. Začel me je nagovarjati in dejal, da ve, kdo sem, ker mimo njihove hiše vsako noč vozi vlak z domobranci, ki jih vozijo v Kočevje. »Ti si tudi domobranec,« je dejal. »Nič se me ne boj, jaz ti bom samo pomagal.« Vprašal me je, ali sem lačen, in mi povedal, da ima kruh. Rekel sem mu, naj ga pusti ob poti, pa ga bom pobral. Dejal je tudi, da tak, kakršen sem, ne bom nikdar prišel v Velike Lašče, ker da bom prej omagal. Povabil me je na voz, da me odpelje v Otavice, kjer bom lahko pri njem toliko časa, da bom sposoben za na pot. Pomagala sta mi na voz, dal mi je kruha; bil je koruzen. In ko sem ga dal v usta in žvečil, je bil brez okusa in ga nisem mogel pogoltniti. Dolgo sem žvečil, nato pa vse izpljunil. Bil sem tako prehlajen, da sem lahko samo pil.

Pripeljal je do treh hiš, ki so pred vasjo Otavice in jim pravijo Ograda. Tam sem mu rekel, naj me razloži, ljudje pa naj mi dajo hlače, vode in palico, pa bom šel naprej. Res me je razložil, šel je v hišo in domači ženski povedal, koga je pripeljal, in jo prosil, naj mi pomaga. Nato sta se onadva peljala naprej.

(Ko sem bil leta 1993 prvič spet v Sloveniji po oseminštiridesetih letih, sem tistega otroka, zdaj odraslega moža, obiskal, oče pa je že bil umrl. On je že vedel, da sem se po tolikih letih vrnil in bil je nekako prepričan, da ga bom obiskal, sicer pa bi on mene. Ko sem prišel na dvorišče, je prišel nekje iz hleva že starejši moški. Objela sva se in dolgo oba jokala. Vrnila sva se v leto 1945. Tudi on je molčal pol stoletja, zato je bilo najino srečanje enkratno, nepozabno.)

Ženska, pri kateri sta me odložila, mi je dala najprej pol vinskega kozarca slivovke. Pil sem in moram reči, da je ta pijača zelo blažilno delovala na moje grlo in prsi. Po tej pijači mi je nekako odleglo. Lažje sem dihal in dobil sem tudi moč. Rekla je, da mi da tudi nekaj jedače, vendar sem odklonil, ker lakote nekako nisem čutil, vedel pa sem tudi, da je grlo tako prehlajeno, da ne bi mogel požirati trde hrane. Spil pa sem še velik kozarec mleka. Prosil sem jo, naj mi da steklenico vode in kakšne hlače, pa potno palico, da se bom nanjo opiral. Rekla je, da mi da dobre hlače, če jih bom prinesel nazaj, toda tega ji nisem mogel obljubiti. Tako mi je dala črno pobarvane starojugoslovanske vojaške hlače, sicer že ponošene.

Takrat se je pojavilo sosedovo dekle. Nekaj časa me je gledalo, potem pa reklo, ti si ta in ta, jaz te poznam. Bil si policist v Ribnici. Nič se nas ne boj, pojdi svojo pot, želimo ti vse dobro in ne bomo te izdali.

Tako sem se poslovil od teh dobrih ljudi, toda kmalu me je spet zadela žalost: pozabil sem vodo in palico. Hiše niso stale daleč od gozda in kmalu sem bil spet v grmovju. Bilo je to okrog 8. ure zvečer v soboto, 9. junija. Torej sem pešačil že 20 ur.

V gozdu sem malo počival in premišljeval o svoji nadaljnji poti do doma, do kamor ni moglo biti več kakor 4 ali 5 kilometrov. Sklenil sem, da se bom držal železnice, da ponoči kam ne zaidem. Spet sem šel naprej, čeprav težko, toda vedel sem, da sem že tik pred domom.

Prividi

Začelo se je nočiti. Nenadoma sem zagledal za grmom partizana s puško, pripravljeno na strel. Obšel sem ga v velikem loku, vendar naletel sem še na enega. Tudi njemu sem se ognil, potem sem jih zagledal še veliko več. Začel sem bežati. Kako dolgo, ne vem, kakšno uro pa gotovo. Ker sem bil že zelo utrujen od tistega beganja in strahu pred nevarnostjo, ki mi je pretila iz vsakega grma, sem se ustavil in sedel. Obraz sem si prekril z rokami in samega sebe spraševal, kaj je vendar narobe z menoj, ali sem sploh še priseben, ali se mi blodi in zakaj me ne zgrabijo, saj so še vse okrog mene.

Ko tako samega sebe nisem več razumel, sem se zdrznil iz tistega premišljevanja in ugotovil, da z menoj ni nič narobe, da sem imel samo blodnje in privide.

Šele doma sem ugotovil, da me je tista slivovka upijanila in tako sem »videl« tiste partizane, ki so mi stregli po življenju. Tudi pozneje blizu doma sem še videl partizane s puškami, vendar sem šel kar proti njim. Partizan pa je bil – grm.

Ko sem prišel ob železniški progi nasproti Jugrove hiše pri vasi Breg, ne vem, ali sem padel ali me je obšla slabost: okrog 3. ure zjutraj sem se zbudil. Padel sem v neko kotlino vznak, tako da je bila glava nižje od nog. Koliko časa sem tam ležal, ne vem, če pa primerjam dolžino poti in čas, se mi zdi, da vsaj štiri ure.

Doma
Zelo težko sem se pobral. Do doma sem imel samo še četrt kilometra. Bil pa je to tudi najhujši del moje poti, saj sem bil že 28 ur na nogah, z ranjeno nogo in udarcem po glavi, ki mi ga je dal stražar na tovornjaku proti Rogu. Pa še vse drugo – žeja, lakota, vse me je do konca izčrpalo, tako da je bil menda res zadnji čas, da sem se znašel pred domom. Tako sem, oprt na palico, le težko zdeloval tistih nekaj sto metrov pred domom. Nisem pa šel po cesti, temveč po vrtovih, ker sem se bal, da koga ne srečam, kajti pričelo se je daniti.

Ko sem potrkal na domača vrata, se ni nihče oglasil, le domači pes je pritekel in me bil silno vesel. Menda nas je tudi pogrešal: poprej nas je bilo toliko, zdaj pa mama sama, pa še ona tako žalostna. Ni čudno, če pravijo, da je pes človeku najbolj zvesta žival.

Ker se ni nihče oglasil, sem po stopnicah za hišo prišel na podstrešje in nato v notranjost hiše. Ko sem prišel v sobo, kjer je navadno spala mama, je bila postelja pripravljena in odgrnjena, na njej pa časopis Slovenski poročevalec. Kaj naj zdaj naredim? Vedel sem, da je moja stara mama bolehala; imela je raka v grlu. Preden smo odšli na Koroško, ji je zdravnik dal samo še 8 mesecev življenja. Računal sem torej, da je mama pri njej.

Zmetal sem tisto krvavo in ušivo obleko s sebe, se umil v škafu vode in se tudi napil. V prsih sem čutil bolečine, nekaj me je dušilo. Našel sem steklenico slivovke in škatlo sladkorja. Nalil sem si slivovko v kozarec in dodal sladkor, pomešal z žlico in vse popil. Materi pa sem napisal listek, da sem ušel smrti in da naj nikomur ne pove. V sobi je bila še ena postelja. Tam so bile nametane odeje in druga krama. Vlegel sem se, se zahvalil Bogu in pri priči zaspal.

Mama je tisto noč spala pri sosedovih. Zvečer je šla tja na pogovor in so jo zadržali, naj kar pri njih prespi. Okrog 6. ure zjutraj je prišla domov in me našla spečega, pa ni vedela, ali sem res jaz ali neka prikazen. Ne da bi prišla k meni in ne da bi me zbudila, se je vrnila k sosedovim in povedala, kaj je doma. Potem se je spet vrnila in mi šla z roko prek čela, pri čemer sem se zbudil. Povedal sem ji, kako je z menoj in ji zabičal, naj nikomur ne pove, da sem doma. Zdaj mi je povedala, da je pri sosedovih že povedala o meni, da pa naj me ne skrbi, ker bo vse v redu, kar je res tudi bilo. Takoj me je odgnala v gornje prostore, kjer sem ostal kakšnih 10 dni, potem pa sem se neke noči preselil k starim staršem, kjer sem se počutil bolj varnega.

Približno mesec dni sem bival v podstrešni sobici, nato pa so začeli po vaseh delati preiskave, ker so ljudje že med vojno skrivali živež in druge stvari in tako tudi prve mesece po vojni. Zato so delali preiskave in kar so dobili skritega, so vse pobrali. Zato sem se premaknil na skedenj, kjer sem zavrtal rov v seno. In res, čez teden so prišli tudi v našo vas. V moji rojstni hiši so preiskovali nekaj ur in so dobili skoraj vse pod podom kegljišča, kjer smo vso vojno imeli skrivališče, zdaj pa so vse dobili – nam nenaklonjeni sosedje so vse izdali.

Tudi pri mojih starih starših so temeljito preiskali in prišli so tudi na skedenj, kjer sem bil skrit. Zbadali so v seno, pa sem jo spet srečno odnesel.

Srečanje s sorešencem

Moji stari mami se je bolezen slabšala in ni mogla več jesti trde hrane, le pila je, na primer vodo z medom mešano in podobno. Enkrat na mesece je prišel k njej duhovnik z obhajilom in avgusta enkrat mu je mama zaupala, da ima še enega bolnika, ki bi rad obhajilo. Tako je obiskal tudi mene. Po nekaj tednih pa je prišel ta duhovnik z novico, da ve še za enega rešenca. Rekel je, zakaj se ne bi povezala vsaj s pismi in vama bo lažje. Res sva izmenjala nekaj pisem. Oktobra 1945 sva se tako srečala s Francetom Kozino, ki se je prav tako rešil iz jame, in odšla na dogovorjeno mesto, kamor naj bi nas prišel iskat nekdo iz Italije, da nas popelje čez mejo. Tam se nam je pridružil tudi moj brat Lojze, toda po nekaj tednih čakanja obljubljene pomoči ni bilo in vrnili smo se na svoje domove.

Brat Lojze se je maja 1945 z drugimi priključil beguncem, prišel do Ljubljane in skušal prek bloka priti na gorenjsko stran. Takrat pa so kontrolo na mejnih prehodih še imeli Nemci in ga kot civilista niso pustili čez brez dovoljenja. Vrnil se je k nekim znancem. Drugi dan so poskusili znova, tokrat na železniški postaji. Tam se je govorilo, da je to zadnji vlak, ki bo peljal iz Ljubljane. Nemci so spet kontrolirali in niso pustili nobenega civilista na vlak. Zato so se z nasprotne strani vtihotapili na vlak, ki je odpeljal. Toda že na postaji Šiška so jih odkrili in izgnali.

Kakor sem pozneje zvedel, je bil to vlak ranjencev, ki ni nikdar prišel na Koroško. Nekje pri Lescah so ga zajeli partizani in večino ranjencev pobili v Podutiku. Brat se je zato spet vrnil k znancem v mesto.

Ko pa so »osvoboditelji« zasedli Ljubljano, so takoj proglasili splošno mobilizacijo, v katero je padel tudi moj brat. Šel se je javit in zaslišali so ga le o formalnih stvareh ter pridržali.

Oktobra je moja stara mama umrla in brat Lojze je prišel na pogreb. Po opravljenem dopustu pa se je odpravil na železniško postajo, že na naslednji postaji pa izstopil in se napotil v naše skrivališče. Tako je svoj pobeg nekako prikril.

Potem nisem bil več sam; bili smo trije. Moj brat je prinesel brzostrelko, pa tudi drugače smo se oborožili in sklenili, da jim živi ne pridemo v roke, če pride do kakšnih neprijetnosti.

Načrt za rešitev
Zima leta 1945–1946 je bila zelo lepa. Zbrali smo zemljevide in jih preučili ter se v tisti mladostni zagnanosti, ne preveč pripravljeni, odločili, da gremo 3. januarja čez mejo v Italijo. Poslovili smo se od domačih, ki so bili vsi zaskrbljeni, kaj vse se nam lahko pripeti. Seveda smo vzeli s seboj orožje, bili smo v civilu, s seboj pa smo imeli tudi »titovke«, za vsak slučaj. Oblečen sem bil v dežni plašč, ki je bil malo podoben vojaškemu, na njem pa sem imel našitke oficirja Titove vojske. Šli smo preko Boncarja, potem za Ložem in za Cerkniškim jezerom v pogorje Javornik. Vreme se je poslabšalo in vse je kazalo, da bo snežilo.

Ko smo šli v hrib, smo se nenadoma srečali z oboroženim partizanom. Ker sem imel našitke oficirja, me je pozdravil. Vprašali smo ga, kam gre in dejal je, da v Kozarišče po pošto, stanuje pa nedaleč od tukaj z okrog 30 knojevci na stari jugoslovanski meji. Legitimiral sem ga. Bil je doma iz Trsta, mobiliziran 3. maja 1945.

Poslovili smo se in odšel je proti dolini, mi pa v hrib. Verjetno smo se mu zdeli sumljivi, saj smo bili v civilnih oblekah in govorili smo nekakšno srbohrvaščino (ne vem zakaj). Imel sem tudi brado, ker se nisem bril že od maja. Gotovo nas je obšel in hitel drugim povedat, kaj je videl. Mi pa smo se tudi zavedali nevarnosti, zato smo s poti zavili v desno, da bi obšli tiste knojevce. Ko smo po nekako petih minutah prišli vzporedno z njihovo barako ali bunkerjem, ki smo ga videli, so pritekli knojevci ven in pričeli vpiti »Stoj!« Začeli so streljati, a nas verjetno niso videli, ker smo bili v grmovju. Bežali smo v nasprotno smer od stražarnice in med begom naleteli na še eno, ker smo bežali po mejni poseki, da smo bili bolj gibljivi. Videli nismo nobenega stražarja, toda iz bunkerja se je kadilo, torej je bil zaseden. Takrat je tudi začelo na vso moč snežiti, tako da smo kar kmalu puščali za seboj sledi, kar nas je motilo in skrbelo. Kaj, če pridejo za nami po sledi. Vedeli smo tudi, da se ne smemo ustaviti, da moramo naprej, da se čim bolj oddaljimo od tega kraja. To naše beganje je trajalo kar nekaj ur, tako da smo izgubili orientacijo. Ko smo prišli do neke vode, nismo vedeli, ali smo pri Cerkniškem jezeru ali pa na drugi strani hriba, kjer je jezero Petelinje. Še vedno je močno snežilo, tako da smo videli le deset metrov pred seboj. Začeli smo prečkati Cerkniško jezero, ki poleti ponikne, pozimi pa se napolni. In takrat ga je ravno zalivalo. Po suhih, nezalitih prehodih smo hodili zelo dolgo in končno prišli na suho nekje med Doljnim Jezerom in Martinjakom. Snega je bilo okrog 20 do 25 cm.

V vasi Martinjak sta pred hišo, ki je izgledala kot gostilna, stali dve kolesi. Stopil sem v vežo, ki je bila temna, ker je bila že noč, svetloba je prihajala le iz kuhinje. Ko sem ropotal po veži, so se odprla kuhinjska vrata in videl sem, da v kuhinji sedita dva oborožena vojaka. Vprašal sem nekako nerazločno, kako dolga je pot do Cerknice, da bi tisti ženski ne bilo sumljivo. Pravi, mislite do Cerknice? Odgovoril sem, da, in ona mi je odgovorila, da ni daleč, dobre pol ure hoda. Povedal sem mojima kolegoma, kaj sem izvedel, in hitro smo jo mahnili po cesti. Čez nekaj sto metrov smo prišli do kozolca, ki je stal ob cesti in smo se spravili vanj; malo zaradi varnosti, če smo jim bili sumljivi in bi nam sledili, in pa, ker je bilo nadaljnje potovanje v tem snežnem metežu nevarno.

Kmalu nato je nehalo snežiti, zjasnilo se je in bilo zelo mrzlo, tako, da je naša mokra obleka kar zmrznila, čeprav da smo se zarili v seno.

4. januarja, okrog 3. ure zjutraj, smo vstali in nekaj časa šli kar po glavni cesti, nato pa zavili na neko stransko in po njej v hrib Slivnico. Bilo je zelo naporno, ker je zelo strmo in gora je visoka čez 1.000 metrov. Šli smo naprej in prišli v bližino Blok in Nove vasi, čez Bloško planoto mimo Globeli, nato malo po Veliki gori na Novo Štifto. Tako smo torej spet bili tik pred domom. Zgodaj 5. januarja smo prišli do Nove Štifte, kjer je božja pot s cerkvijo, čisto pod Veliko goro. Skušali smo zakuriti ogenj, da bi se malo posušili in pogreli. Imeli smo vžigalice, vendar je bilo vse mokro, zato smo obupali, da nam bo uspelo zakuriti. Vse naše prizadevanje je bilo zaman. Ognja ni bilo, mraz pa tak, da smo šklepetali z zobmi. Ker nam ni kazalo, da bi ostali v gozdu ves dan v tem mrazu in mokri obleki, smo se začeli pomikati proti cerkvi in samostanu. Okrog 8. ure zjutraj smo potrkali na samostanska vrata. Nekdo je prišel odpirat in prosili smo, naj pride pater Ambrož. Ko je prišel, smo mu rekli, da smo križarji in da nas je to neurje dobilo prav tukaj in ker do večera ne moremo prek Ribniške doline proti Dolenjski, ga prosimo, da nas sprejme v samostan, da se ogrejemo in posušimo, z nočjo pa gremo naprej. Takoj nam je obljubil pomoč, videlo pa se je, da nas ni vesel, kar smo razumeli. Rekel je, da bo v knjižnici zakuril gašperček, da se lahko posušimo in ogrejemo, pa tudi zato, da nas drugi ne bi videli.

Pater nas je odpeljal v knjižnico in zakuril peč, mi pa smo se sezuli in slekli mokre cape. Pater nas je začel spraševati, kdo smo, kaj sploh počnemo in kaj sploh mislimo, da bomo dosegli. Mi smo sicer pretiravali, da nas je veliko, da smo organizirani, priznani in da bo kmalu prišlo do zasuka. Pater pa nam je rekel: »Bodite pametni. Nič ne boste naredili, partizani so angleški ljubljenčki. Vse te vaše žrtve in napori so nesmiselni.«
Prinesel nam je tudi malo tople hrane, saj posebne lakote nismo trpeli, ker smo imeli v nahrbtnikih še zalogo kruha in slanine.

Okrog 11. ure dopoldne se je zunaj nekdo naslonil na okno, kjer smo bili mi. Mislili smo, da je to morda samo naključje, lahko pa smo tudi izdani. Ko smo ga opazili, smo se hitro oblekli v napol mokre cape in bili pripravljeni, da sprejmemo tudi boj, če bo treba.

Slišali smo, da je tisti človek prišel v samostan, govorjenja pa nismo razumeli. Čez čas je spet odšel. V knjižnico pa je prišel pater in nam povedal, da je bil to Jože Bojc, Vrtačarjev iz Nemške vasi, brat Pavle Bojc, znane partizanske zdravnice. Rekel pa je, da je prišel zato, ker je že proti koncu vojne pustil v samostanu nahrbtnik, z naročilom, da ga bo že enkrat pobral, zdaj pa je prišel, da ga vzame. Pater mu je dejal, da nahrbtnika ni več, ker so eni partizani v samostanu puščali svoje stvari, drugi so jih pa pobirali.

Mi s tem odgovorom nismo bili zadovoljni. Bali smo se, da nas ni kdo naznanil in da je bil Bojc samo predhodnica, zato smo se nemudoma na zadnji strani samostana spustili po strmini in snegu na odprto zasneženo polje. Začelo je tudi spet snežiti, tako je bila vidljivost zelo majhna. Nismo pa se hoteli umikati v hrib Velike gore, ker če smo bili res izdani, bi to za nas pomenilo smrt, ker bi nas po sledi v snegu hitro dobili.

Po zelo kratkem času smo prišli na pot, ki povezuje vasi in kmalu tudi na shojeno pot ter prišli do hiše, po domače pri Selanu, pod vasjo Jurjevica. Tam so imeli svinjak tik ob poti, tako da smo na​redili le dober korak s poti in smo bili v svinjski kuhinji, veseli, da smo tako zabrisali sled. Spet smo se počutili varne, saj zdaj nas niso mogli več slediti.

Zelo nas je zeblo. V kuhinji je bil železen kotel za kuhanje svinjske hrane, bila so tudi drva in vžigalice. S Francetom sva nanosila sneg v kotel, ker bi brez tekočine lahko počil in sva zakurila.

Nenadoma se je prikazal 10 let star domači sin. Verjetno se nas je ustrašil, kar ni bilo čudno, saj smo bili kot strahovi. Govorili smo hrvaško in mu rekli, naj gre po mamo. Lojze se je skril, ker je menil, da nas ljudje že preveč videvajo. Ko je prišla, saj smo jo poznali in vedeli, da je zanesljiva, smo ji povedali, da smo križarji in da nas je to neurje ustavilo tukaj, da pa se bomo takoj, ko bo tema, spet umaknili. To je bilo med 1. in 2. uro popoldne.

Nato je prišla tudi njena 20-letna hčerka Iva, ki nas je nekaj časa opazovala in poslušala, nato pa je rekla: »Kar slovensko govorite, saj vas poznam.« Prosili smo jih, naj o vsem tem molčijo, kar so obljubili in besedo držali.

Ko se je znočilo, smo zapustili te dobre ljudi in prav kmalu spet prišli domov h Kozinovim v Sušje. Domači so nas bili veseli in žalostni hkrati, ker je bila tista naša svoboda še daleč.

Tako smo srečno prebili zimo. Spomladi smo naredili nekaj nočnih sprehodov, kar je bilo za nas zelo koristno, zdravstveno in čustveno, poleti pa smo se nekajkrat podali za ves teden ali še dlje v naravo: s seboj smo vzeli hrano in nekaj posode, nakopali krompir kar na njivah, sposodili smo si tudi kakšno kokoš ali zajca. To nismo imeli za greh – preživeti smo se morali.

Navadno smo šli čez Travno goro in daleč v notranjost mogočnih gozdov Velike gore. Pripravili smo šotor ali malo strehe, če bi deževalo. In to v kakšnem težko dostopnem kraju; pa tudi na vzvišenem, tako da bi ga videli in bi se lahko umaknili, če bi se nam kdo približal. Kuhali pa smo daleč stran, da nas dim ne bi izdal.

Za vsakim poletjem pa je prišla zima, ko smo bili bolj navezani na domove; smo pa občasno šli tudi v najhujši zimi iz enega v drugo skrivališče. Vedno smo bili v nevarnosti Ena sama napaka bi bila za nas usodna.

Zimske mesece smo se morali zaposliti, ker so bili najhujši. France je pisal pesmice, Lojz je krpal nogavice za domače, pa tudi plesti jih je znal. Nekaj časa smo imeli celo pravo delavnico, kjer smo iz koruznega ličkanja izdelovali preproge, košarice in druge stvari. Tri leta so bila dolga doba.

Včasih smo naredili tudi kakšno neumnost, zaradi katere bi prav lahko nastradali mi sami, naši domači, ali pa ljudje, pri katerih smo bili.

Nekoč smo na primer ujeli sosedovega mačka, ki je hodil k nam, in mu na rep privezali prazno pločevinko. Letal je kakor nor po vasi, toda kaj če bi kdo videl, da je pritekel iz naše hiše, kjer je bila samo moja mama in njen 84-letni oče. Gotovo bi jim to dalo misliti. Bile so tudi druge neumnosti, ki smo jih počenjali v tisti mladostni razposajenosti.

Nismo pa počeli samo neumnosti. Videli in čutili smo, koliko skrbi, trpljenja in žrtev, zatajevanja in nevarnosti je bilo povezanih z našim skrivanjem. Toda naši domači se niso nikdar naveličali, nikdar pokazali nejevolje, nikdar godrnjali. Vse so prenašali, samo da smo bili mi srečni in da bi bili mi, pa tudi oni sami, enkrat rešeni vsega tega.

Vse to smo čutili, le pomagati nismo mogli. Kolikokrat je mama po celodnevnem težkem delu, čeprav je bila utrujena in potrebna počitka, presedela pri meni v skrivališču po cele ure, velikokrat dolgo v noč, samo da mi je dajala moči, da ne omagam.

Začel sem pisati tudi sestri na Koroško, kaj se godi z nami oziroma v kakšnem položaju smo. Iz pisave in načina pisanja je spoznala, da sem to jaz. Zato je tudi ona začela iskati poti za našo rešitev, kar ji je tudi uspelo.

Pot v svobodo

22. maja leta 1948 so s Koroške prišli ljudje, ki so bili pripravljeni, da nas peljejo čez mejo. Moja sestra je pretrgala svojo sliko: polovico je poslala domov, polovico pa je dala tem našim rešiteljem. Skupino je vodil Marko Malovrh (doma iz Ljubljane), v njej pa sta bila še Ivan Papež iz Lopate v Suhi krajini in Ivan Ferkulj, doma prav tako blizu Lopa​te. Tako bi vedeli, da so rešitelji pravi, naša polovica slike pa bi njim zagotavljala, da imajo opravka s pravimi ljudmi. Sestra pa ni dala našega naslova, temveč sosedovega, ker so tam vedeli za nas. Bala se je, da ne bi prišlo do nesreče, in tudi rešiteljem je to povedala.

Tako je nekoč sredi noči soseda potrkala pri nas in povedala mami, kdo je pri njih. Mama se je odpravila tja in jih vprašala, naj se izkažejo, kdo so. Povedali so ji o sliki, imeli je pa niso, ker so jo izgubili. Bilo je precej govorjenja, preden so se sporazumeli oziroma si zaupali, da so pravi. Mi pa smo bili ves čas pripravljeni, da ne bi bili presenečeni.

Končno, tik pred jutrom, so prišli k nam, in prav kmalu smo si dokončno zaupali, ker je bil eden med njimi med vojno domobranec v Ribnici.

Naslednji dan so bili pri nas, da so prespali in da smo si mi vse uredili za odhod. Drugi večer smo šli peš do Ljubljane in jo obšli z dolenjske strani do kolodvora v Šiški. Tam je eden naših kupil vozovnice za vlak proti Jesenicam, ki naj bi odpeljal enkrat popoldne.

Ker smo imeli do odhoda še nekaj časa, smo odšli v bližnjo gostilno, malo pred odhodom vlaka pa na postajo in se odpeljali. Pred tem smo se dogovorili, kako se bomo vedli na vlaku, kaj moramo narediti, če bi morali izstopiti itd. Bili smo sicer v istem vagonu, a vendar smo se delali, kakor da se ne poznamo. Okrog 10. ure zvečer smo prišli na postajo Podkoren, kjer smo izstopili in se napotili v dveh skupinah, malo oddaljenih druga od druge, po cesti ob Savi.

Prav kmalu pa smo se srečali z dvema miličnikoma, ki sta šla proti postaji, mi pa od nje, vsak po svoji strani ceste. Ne mi ne miličnika nismo pozdravili, vse srečanje je minilo tiho. Vojaka sta hodila ob kolesu, puške pa so jima visele na prsih. Mi smo takoj po srečanju zavili na desno proti Savi, ki je bila prav tam zelo ozka in deroča. Našim spremljevalcem je bil teren znan. Poslali so naprej Ivana Papeža, da bi ugotovil, če je brv čez Savo prosta ali zastražena. Ko pri brvi ni opazil nič sumljivega, jo je s krepkimi koraki in ropotom mahnil čez, prepričan, da ni nobene nevarnosti, z ropotom pa nas je hotel opozoriti, da je pot prosta. Ko pa je prišel na drugo stran, smo zaslišali »Stoj!« in nato rafal iz brzostrelke.

Sezuli smo čevlje in zavihali hlače do kolen. Prijeli smo se za roke, vseh pet in krenili prek vode. Sava je tam tako deroča, da bi posameznika odnesla. Ko smo prišli na drugi breg, smo v največji tiši​ni bosi nadaljevali pot v hrib. Bilo je okrog 11. ure zvečer. V največji tišini smo tako bosi hodili vso noč in ko se je pričelo daniti, smo prestopili jugoslovansko-avstrijsko mejo. Bili smo v tako zaželeni svobodi.

Ko smo se na avstrijski strani po blatni stezi spuščali v dolino, smo opazili Ivanove sledi, ki jih je puščal zaradi napada ob Savi. Imel je izredno velike čevlje in stopinje so bile sveže. Tako smo bili skoraj prepričani, da se je tudi on rešil. Zato smo bili še bolj veseli rešitve, ker nas je prej žalostilo in skrbelo, kaj je z njim, ali je bil ubit ali ujet. Ko pa smo prišli v dolino do naše javke, so nam potrdili, da se je vrnil in se že pred kakšno uro odpeljal z vlakom v notranjost Avstrije. Bil je ranjen v roko in je moral čim prej oditi, da dobi zdravniško pomoč.

Tudi mi, vseh pet, smo se še isti dan odpravili na železniško postajo. Kupili so nam vozovnice, ker pa smo bili v obmejnem pasu, je bilo pričakovati, da bo avstrijska policija vlak kontrolirala in zahtevala dovoljenja. Teh pa mi trije begunci nismo imeli. Rekli pa so nam, naj kar povemo, da smo pribežali iz Jugoslavije, da nas bodo sicer pridržali, da pa bo vse v redu. Begunci iz Jugoslavije so namreč prihajali vsak dan.

Kljub temu smo brez vsakega pregleda srečno prispeli v Beljak. Imel sem naslov moje sestre, ki je bila v službi pri nekem veletrgovcu (Peroti). Prišli smo na naslov in naleteli prav nanj ter ga povprašali po sestri. Takoj je uganil, kdo smo in dejal: »Zdravo, Jugoslovani!« Govoril je tudi malo slovensko in italijansko. Bil je zelo dober človek. Povedal nam je, da je sestra prav tisti dan odšla v taborišče, ker nas je pričakovala, menda so ji povedali, kdaj približno naj bi prišli. Vrnila se je še pred nočjo.

Dobili smo vsak svojo sobo in lepo so nas pogostili. Drugi dan smo šli v begunsko taborišče Spittal ob Dravi. Tam je bilo ogromno ljudi, največ Slovencev, nekaj pa jih je že emigriralo v Kanado in Argentino.

Tam smo dobili stanovanje na črno. Dobri ljudje so se malo stisnili in nam odstopili ležišča, s hrano pa je bilo prav tako. Nič uradnega. Povedali so nam, da bomo dobili papirje, ko se vrnemo iz karantenskega taborišča, in potem bomo upravičeni do stanovanja in hrane. Ne vem, kako bi bilo, če ne bi imeli znanih in naklonjenih ljudi. Morda se to čudno sliši, a tako je bilo.

Čez kak teden dni smo šli spet v Beljak. Gospodar Peroti nam je dal vse najpotrebnejše, kakor zobne ščetke, kalodont, milo, brisače, pa mislim, da tudi nekaj perila in hrane. Potem nas je naložil na svoj avtomobil in odpeljal v karantensko taborišče Brnca in zaželel vse najboljše. Taborišče je bilo ograjeno in na vhodih zastraženo. Stražar nas je ustavil, ko pa smo povedali, kako je z nami, nas je odpeljal v taboriščno pisarno.

V tem taborišču smo ostali tri tedne. Bili smo zaslišani, da so ugotovili, če smo res to, kar govorimo, da nismo kakšni verižniki. Takrat se je namreč dogajalo vse mogoče: ljudje s slabim ozadjem so preprosto prišli v taborišče in se proglasili za begunce iz Jugoslavije, v resnici pa so si dali drugo ime in s tem prikrili vse svoje lumparije.

Pregledani smo bili tudi zdravniško, da ne bi prenašali kakšne nalezljive bolezni. Po treh tednih smo dobili papirje in poslali so nas spet v Spittal, kjer so nas sprejeli, a spet le na črno. Rekli so, da je zdaj treba napisati prošnjo za sprejem v organizacijo IRO, šele potem da bomo upravičeni do stanovanja, hrane, oblek itd. Bili smo torej spet odvisni od milosti dobrih ljudi. Toda kmalu nam je tudi to uspelo in postali smo pravnomočni begunci. Mislim pa, da je bilo pri tem tudi malo birokracije ali pa smo bili premalo sitni.

Ker smo spoznali, da z miloščino ne bo nič, smo iskali delo in ga našli pri podjetju Cerkveno v Flattach, in to za sekanje lesa. Vsak ponedeljek, zgodaj zjutraj so nas s tovornjakom peljali na določene kraje, od koder smo potem hodili še par ur v hrib do kraja, kjer je bilo naše delo. Naredili smo si ležišča in jih pokrili z vejami in lubjem, da bi se obvarovali pred dežjem. Tam smo ostali ves mesec, štiri tedne, od ponedeljka do sobote.

Preddelavec je razporedil delo: eden je čistil in sekal grmovje, da smo lažje prišli do dreves; dva sta podirala drevje; eden je odsekoval veje, dva sta hlode rezala na mero in eden je lupil skorjo. Plačani smo bili od ure, imeli pa smo tudi normo, koliko moramo posekati, za preseženo normo pa naj bi dobili doplačilo, kar pa se ni zgodilo. Tisto merjenje je vzelo toliko časa, da smo mi že odšli v taborišče, ko pa smo kasneje vprašali, so rekli, da smo že zapustili delovno mesto, zato nam doplačilo ne pripada.

Novo tveganje

Konec avgusta sta se sestra in brat odselila v Kanado, par tednov kasneje pa sem se pridružil dvema, ki sta vsak mesec na skrivaj potovala prek meje. Hotel sem še enkrat v domovino obiskat ljudi, ki so nam veliko pomagali v času našega skrivanja. Hotel pa sem tudi obiskati mamo in izpolniti obljubo, ki sem si jo nekako tiho zadal, da bom tudi jaz pomagal tistim, ki so v stiski in nevarnosti.

Morda je kdo obsojal to vračanje v domovino, jaz pa vem, da smo veliko dobrega storili. Naša pota so bila poštena, brez maščevalnosti. Nešteto ljudi smo pripeljali iz domovine, ker so bili tam v nevarnosti; marsikoga smo rešili zapora, preganjanja, morda celo smrti. Koliko duhovnikov, razumnikov ali čisto navadnih rodoljubov smo odgnali prek meje. Ti niso nič drugega zagrešili kakor to, da niso mogli sprejeti komunistične ideologije, s tem pa so postali »ljudski sovražniki«. Takih se je oblast hotela znebiti.

Takrat sem bil in še danes sem prepričan, da sem delal prav, kljub temu, da so bile velike žrtve in veliko tveganja. Toda če sem samo enemu rešil življenje, je bilo vredno.

V ZDA

Jeseni leta 1949 sem se prijavil za izselitev v ZDA. Konec novembra sem se poslovil od Evrope, se v Bremerhavnu vkrcal na ladjo in po 11 dneh plovbe prispel v Boston 30. novembra 1949. Od tam sem z vlakom potoval v Cleveland, kjer me je moja teta, atova sestra, lepo sprejela. Po petih tednih sem dobil delo, kar pa ni bilo lahko, saj nisem znal jezika, nisem poznal dela, toda s trdno voljo in pridnostjo smo si Slovenci znali pomagati.

Najprej sem bil zaposlen v livarni Taylor Bogis, na Babbit Road v Euclidu. Tam sem delal tri mesece, nato pa sem šel v opekarno Collinwood Shlae, kjer sem delal do leta 1960. Tri leta sem nato delal pri zidarjih (Lavriša), leta 1963 pa sem začel delati pri Ohio Gear - Townomotor Caterpillar, kjer sem ostal skoraj 22 let, do svoje upokojitve.

Naslednje leto, novembra 1950, sem dobil sporočilo, da so zaprli mojo mamo. Ujeli so neko ubežnico, ki je šla prek meje in je pred odhodom iskala zveze z mojimi domačimi, da bi ji jaz pomagal ali posredoval pri begu čez mejo jaz sem bil takrat že v ZDA.

Ko so ji povedali, da me ni več v Evropi, je šla sama, na meji pa so jo ujeli, zasliševali in iz nje iztisnili vse, kar je vedela. Seveda je povedala, da je poskusila pobeg tudi z mojo pomočjo oziroma s pomočjo mojih domačih.

Na te njene izjave so zaprli mamo in večino mo​jih sorodnikov. Po skoraj enoletnem preiskovalnem zaporu v Ljubljani so mamo obsodili na tri leta zapora. Zaprta je bila v ženski kaznilnici na gradu Brestanica, po 22 mesecih pa je bila zaradi slabega zdravja pomiloščena.

Novembra leta 1960 je prišla za leto dni na obisk v ZDA in Kanado. Prepričevali smo jo, da bi ostala tukaj za stalno, pa je odklonila. Hotela je nazaj v domovino. Tam je moja mladost, je dejala, tam so moji žulji, tam so moji prijatelji. Amerika je lepa za mlade ljudi, ne pa za stare. Zato hočem domov.

Leta 1965 je po težki bolezni odšla k Bogu po zasluženo plačilo.

Naj zdaj pojasnim še, kako je bilo z bratom Tonetom. On je prišel v begunstvo maja leta 1945, ko je bil star 15 let. Julija leta 1946 pa so trije starejši možakarji iz naše vasi, ki so imeli doma družine, odšli nazaj v domovino in z njimi tudi moj brat Tone. Mama je sicer nasprotovala, brat in sestra pa sta vztrajala, naj gre, da bo mami v pomoč.

Ko se je vrnil, so ga na domači občini zaslišali, bilo pa ni nič posebnega. Leta 1950, mesec dni pred mamino aretacijo, je bil poslan na dosluženje vojaškega roka nekam v Srbijo. Po enem letu službe je prišel domov na dopust in obiskal mamo v zaporu. Po dveletni službi pa se je vrnil, nekako v istem času pa je bila izpuščena tudi mama.

Obisk Evrope in Argentine

Leta 1981 sem z ženo in hčerko Kristi obiskal Evropo. Stanoval sem pri svaku Ivanu Žagarju in obiskal veliko prijateljev v Avstriji. Potovali pa smo tudi v Italijo, Švico, Nemčijo, v Slovenijo pa mi ni bilo dano. V Avstriji so me obiskali sorodniki iz domovine.

Leta 1985 sva šla z ženo vnovič v Avstrijo, tokrat pa kar za devet tednov. Ker je tovarna, kjer sem delal, prenehala obratovati in so nas starejše predčasno upokojili, sem imel dovolj časa za obisk. Svakinja Julka Žagar je bila ves čas z nami in nam bila za vodiča in šoferja. Veliko smo prepotovali po Evropi, brez vsake nesreče in le enkrat smo plačali globo 100 šilingov zaradi prehitre vožnje.

Žena je šla za par dni v domovino, jaz pa sem jo videl le z avstrijskih hribov. Imeli pa smo zelo veliko obiskov, bližnjih in daljnih sorodnikov, kakor tudi prijateljev.

Leta 1989 sva z ženo prek Atlante in Floride potovala v Argentino na tritedenski obisk. Stanovala sva pri prijatelju Venclju Dolencu v Buenos Airesu. Tam sva srečala veliko prijateljev in znancev. Srečal sem tudi drugo mamino sestro Ado, ki je šla v misijone že leta 1936. Bila me je zelo vesela, rekoč, da jo je vendar eden njenih obiskal v tej daljni Argentini.

Obiskala sva vsa slovenska središča in moram reči, da sem bil presenečen, kaj vse so ustvarili iz nič in kako še tretja generacija govori in misli po slovensko.

Nad določenimi stvarmi pa smo bili tudi razočarani.

Še isto leto, novembra, sem šel z drugimi na pričevanje v London, na proces proti grofu /Nikolaju/ Tolstoju, in pričal o še eni angleški podlosti.

Po 48 letih v Sloveniji
Leta 1993 sva šla z ženo spet v Evropo in to pot, po 48 letih, tudi v domovino. 16. junija ob 7. uri zvečer smo prišli na Brnik, kjer so nas pričakali moji in Metkini sorodniki. Pričakal me je tudi kranjski dekan Stanko Zidar, ki je Ribničan. Srečala sva se leta 1985 v Clevelandu. Bil sem verjetno zadnji, ki je govoril z njegovim očetom, preden je bil ubit v Kočevskem rogu, zato me je hotel videti in govoriti z menoj. Leta 1985 sem mu tudi povedal, da še isto leto pridem v Avstrijo in rekel je, da bo pripeljal svojo mamo, ker bi ji to veliko pomenilo. Snidenje je bilo žalostno in veselo hkrati, in sama je rekla, da je vesela in potolažena, da je dočakala tudi to.

Veliko smo se pogovorili Neverjetno je, koliko so slovenske matere pretrpele. Ni bilo dovolj, da so jim pobili može in sinove, še potem so jih na vse mogoče načine zapostavljali in trpinčili, pa tudi otroci so občutili vse te krivice. Kakšna podlost komunističnih mogotcev!

Obiskal sem tudi g. Rupnika, ki je zdaj upokojen, med 1948 in 1949 pa je bil kaplan v Ribnici. Leta 1949 so ga zaprli v Kočevju in ga nagovarjali, naj bi sodeloval z oblastmi, torej izdajal. Dolgo je odklanjal, rekoč, da kot duhovnik tega nikakor ne more in ne sme. Dejali so mu, da bo samo pod tem pogojem izpuščen. Potem je privolil, da bo tedensko poročal o vsem, kar se bo zgodilo okrog cerkve in župnišča. Res je pošiljal poročila, ampak taka, da niso nikogar bremenila in nikomur škodovala. Tako tudi Udbi ni bilo v prid in seveda s tem ni bila zadovoljna, zato so ga opozorili, naj izboljša poročila, ker ga sicer čaka še kaj hujšega. Ob neki priložnosti se je odločil in pripeljali smo ga prek meje.

Na Brniku me je pričakal tudi Vinko Udovč, do​mobranec Rupnikovega bataljona, ki je preživel Teharje kot mladoletnik. Poznala sva se samo po pismih, ki sva si jih občasno pisala. On me je nekaj dni po prihodu peljal v Rog, tako da sva sama in v miru prehodila vse tisto, kar je bilo za naju tako pomembno in sveto.

Imel sem namen, da po prihodu v domovino najprej obiščem grob svojih sotrpinov v Rogu, ker pa smo prišli z več kot šesturno zamudo, sem moral to opustiti. Zato smo šli na Brezje, da se zahvalim še Mariji za njeno varstvo, ki sem ga bil deležen v vseh kritičnih trenutkih, ki jih ni manjkalo in so se vedno srečno končali. Na Brezjah pa imam tudi 91 let staro teto, mamino sestro, sestro Dorotejo. Prvi večer je sicer nisem videl, ker je šla že počivat, čez nekaj dni smo se pa srečali. Bila me je zelo vesela, prepričan pa sem, da so se včasih na videz nemogoči problemi srečno in zadovoljivo rešili. Hvala ti, teta!

Nato smo šli v Ljubljano in prenočili pri svakinji. Tam smo tudi stanovali ves čas našega obiska v Sloveniji.

Drugi dan zjutraj smo šli s svakinjo in nekaterimi sorodniki v Kočevski rog. Ko smo prišli do brezna pod Krenom, sem ugotovil, da ta kraj ne ustreza breznu, iz katerega sem se rešil. Nato smo šli kake 3 kilometre naprej do brezna pri Macesnovi gorici. Ta je bolj ustrezala. Določene stvari so me še motile. Toda 50 let je dolga doba in marsikaj se je verjetno spremenilo, še posebej, ker so delali na tem, da ta svet, kjer so pobijali, čim bolj spremenijo.

Pred Kočevjem smo se nato odpravili proti domu, med potjo pa smo se ustavili tudi na pokopališču v Hrovači pri Ribnici, kjer so pokopani moji starši. Na njihovem grobu sem premišljal, kako so preganjali mamo, kako so jo šestkrat zaprli. Leta 1950, ko sem bil že leto dni v ZDA, pa so jo zaradi mene obsodili na 3 leta zapora. Zaprta je bila 22 mesecev, nakar so jo zaradi slabega zdravja izpustili.

Izpolnil sem, kar sem si zamislil: vrnil sem se v domovino, romal v Rog, obiskal grob staršev in potem svojo rojstno hišo.

Četudi bi doživel samo to, bi bilo seveda vredno potovati v domovino.

V domovino sem nato prišel z ženo in sinom čez dve leti, 1995, ko je poteklo petdeset let od strašnih stvari v Kočevskem rogu.

Moja mama
Po mojem begu iz kočevskega brezna so mojo mamo že nekajkrat zastraševali, tako da so jo zasliševali in za kak dan zaprli. Očitali so ji, da »preveč govori«. Novembra 1946 so prišli udbovci iz Kočevja z osebnim avtomobilom in ji ukazali, da mora z njimi na pogovor oziroma zaslišanje. Prosila jih je, če se lahko prej preobleče, saj je bilo sredi dneva in med delom. Ko se je oblekla v lepšo obleko, so ji rekli, da lahko pride sama naslednji dan zjutraj s prvim vlakom.

Naslednji dan se je z vlakom odpeljala v Kočevje in se zglasila na naslovu, ki so ji ga povedali.

Dva dni so jo pustili zaprto v prostoru, kjer je bilo več drugih žensk. Ker so se pogovarjale zelo prostaško, so bile verjetno prostitutke. Šele po dveh dneh so jo prepeljali v neko drugo zgradbo in jo tam začeli zasliševati. Podrobno so jo spraševali o meni: kdaj me je nazadnje videla, kdaj je dobila od mene zadnjo pošto, kje sem zdaj in tako naprej, v nedogled. Povedala jim je, da me je videla zadnjič, ko sem odhajal na Koroško, zadnjo pošto pa je dobila od mene, ko so nas peljali v Kočevje v začetku junija 1945.

Potem jim je rekla, da me ni več videla, da ni dobila od mene nobenega glasu in da se govori, da sem v Italiji. Sicer pa, da bi mogli oni sami najbolje vedeti, saj sem bil junija 1945 v njihovih rokah. Dejali so ji, da se potikam po gozdovih, da nimajo nič proti meni in da naj zato posreduje oziroma pomaga, da se jim javim. Tako naj bi bilo najbolje za oba. Po zaslišanju so jo odpeljali nazaj k prostitutkam. Drugi dan so jo na zaslišanje odpeljali bolj pozno, že v večernih urah. Glavni zasliševalec ji je govoril, da je bil moj komandant v partizanski enoti, iz katere sem pobegnil. Ko mi ga je kasneje mama opisala, so bili podatki o postavi drugačni, čeprav je veliko vedel o meni. Govoril ji je, da sem bil dober fant, iz partizanov pa da sta me zvabili ona in moja sestra. Če se bom javil, se mi ne bo nič zgodilo; da je potikanje po gozdovih nevarno in da me bodo prej ali slej dobili in bo to zanjo in zame bolj obremenilno.
PAGE  
1

